title: Komisjoni rakendusmäärus (EL) 2019/1706, 10. oktoober 2019, millega muudetakse rakendusmäärust (EL) 2017/325, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit eriti tugeva polüesterlõnga impordi suhtes lõplik dumpinguvastane tollimaks

text:
                  11.10.2019

                  ET

                  Euroopa Liidu Teataja

                  L 260/42

         KOMISJONI RAKENDUSMÄÄRUS (EL) 2019/1706,
         10. oktoober 2019,
         millega muudetakse rakendusmäärust (EL) 2017/325, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit eriti tugeva polüesterlõnga impordi suhtes lõplik dumpinguvastane tollimaks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „alusmäärus“),
         võttes arvesse komisjoni 24. veebruari 2017. aasta rakendusmäärust (EL) 2017/325, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist Hiina Rahvavabariigist pärit eriti tugeva polüesterlõnga impordi suhtes lõplik dumpinguvastane tollimaks (2) ning mida on muudetud komisjoni 18. detsembri 2017. aasta rakendusmäärusega (EL) 2017/2368, (3) eriti selle artikli 1 lõiget 5,
         ning arvestades järgmist:
         A.   KEHTIVAD MEETMED

                     (1)

                     Nõukogu kehtestas rakendusmäärusega (EL) nr 1105/2010 (4) Hiina Rahvavabariigist pärit eriti tugeva polüesterlõnga (edaspidi „vaatlusalune toode“) liitu importimise suhtes lõpliku dumpinguvastase tollimaksu.

                     (2)

                     Algses uurimises kasutati Hiina Rahvavabariigi (edaspidi „Hiina“) eksportivate tootjate uurimiseks väljavõttelist uuringut vastavalt alusmääruse artiklile 17.

                     (3)

                     Nõukogu kehtestas valimisse kuulunud Hiina eksportivatele tootjatele vaatlusaluse toote impordi suhtes individuaalsed dumpinguvastase tollimaksu määrad vahemikus 5,1 % –9,8 %. Koostööd tegevatele eksportivatele tootjatele, kes valimisse ei kuulunud, kehtestati tollimaksumääraks 5,3 %. Peale selle kehtestati üleriigiline tollimaksumäär 9,8 % kõigilt muudelt Hiina äriühingutelt pärit eriti tugeva polüesterlõnga impordi suhtes.

                     (4)

                     Pärast alusmääruse artikli 11 lõike 2 kohast aegumise läbivaatamist pikendati rakendusmäärusega (EL) 2017/325 (edaspidi „aegumise läbivaatamise määrus“) algseid meetmeid viie aasta võrra.

                     (5)

                     Komisjoni rakendusmäärusega (EL) 2017/2368 muudeti rakendusmäärust (EL) 2017/325, et lisada artikli 1 lõige 5, mis võimaldab eksportivatel tootjatel taotleda uue eksportiva tootja režiimi kehtestamist.

                     (6)

                     Rakendusmääruse (EL) 2017/325 (mida on muudetud määrusega (EL) 2017/2368) artikli 1 lõikes 5 on sätestatud, et kui mis tahes asjaosaline, kes on pärit Hiinast, esitab komisjonile piisavaid tõendeid selle kohta, et:

                                 a)

                                 ta ei eksportinud esialgsel uurimisperioodil (1. juuli 2008 – 30. juuni 2009) liitu vaatlusalust toodet,

                                 b)

                                 ta ei ole seotud ühegi eksportija ega tootjaga, kelle suhtes kohaldatakse kõnealuse määrusega kehtestatud meetmeid, ning

                                 c)

                                 ta on vaatlusalust toodet pärast esialgset uurimisperioodi tegelikult liitu eksportinud või ta on võtnud tühistamatu lepinguga kohustuse eksportida vaatlusalust toodet pärast esialgset uurimisperioodi liitu märkimisväärses koguses,

                           võib kõnealuse määruse lisa muuta, et kohaldada selle asjaosalise suhtes koostööd tegevate, kuid valimisse mittekuuluvate äriühingute puhul kohaldatavat tollimaksumäära, milleks on kaalutud keskmine tollimaksumäär 5,3 %.

               B.   UUE EKSPORTIVA TOOTJA REŽIIMI TAOTLUSED

                     (7)

                     Pärast rakendusmääruse (EL) 2017/325 avaldamist andis endast teada äriühing Wuxi Solead Technology Development Co., Ltd ja esitas komisjonile taotluse, et tema suhtes kehtestataks uue eksportiva tootja režiim ning seega ka koostööd tegevate, kuid valimisse mittekuuluvate Hiina äriühingute suhtes kohaldatav tollimaksumäär 5,3 %.

                     (8)

                     Et teha kindlaks, kas taotleja vastab uue eksportiva tootja režiimi kehtestamise kriteeriumidele, mis on esitatud eespool põhjenduses 6, saatis komisjon kõigepealt taotlejale küsimustiku, milles soovis temalt tõendeid nende kriteeriumide täitmise kohta. Pärast küsimustikule saadud vastuse esialgset analüüsi saatis komisjon taotlejale kirja, milles küsis lisateavet; taotleja vastas sellele kirjale.

                     (9)

                     Komisjon kontrollis kogu teavet, mida ta pidas vajalikuks, et teha kindlaks, kas taotleja vastab kõnealustele kriteeriumidele. Komisjon teavitas ka liidu tootmisharu kõnealusest uue eksportiva tootja režiimi kehtestamise taotlusest.

                     (10)

                     Liidu tootmisharu ei esitanud taotluse kohta märkusi.

               C.   TAOTLUSE ANALÜÜS

                     (11)

                     Seoses kriteeriumiga a kontrollis komisjon taotleja tegevusluba, põhikirja ja auditeeritud finantsaruandeid ning tegi kindlaks, et taotleja asutati 11. veebruaril 2015. Seega tegi komisjon saadaoleva teabe alusel kindlaks, et taotleja ei eksportinud esialgsel uurimisperioodil (1. juuli 2008 – 30. juuni 2009) vaatlusalust toodet. Järelikult vastab taotleja põhjenduses 6 märgitud kriteeriumile a.

                     (12)

                     Seoses kriteeriumiga, et taotleja ei tohi olla seotud ühegi eksportija ega tootjaga, kelle suhtes kehtivad algse määrusega kehtestatud dumpinguvastased meetmed (kriteerium b), kontrollis komisjon taotleja aktsionäride ja temaga seotud ekspordimüügiettevõtja suhteid. Komisjon tegi tema käsutuses oleva teabe põhjal kindlaks, et taotleja ei ole seotud ühegi eksportija ega tootjaga, kelle suhtes kehtivad dumpinguvastased meetmed. Järelikult vastab taotleja põhjenduses 6 märgitud kriteeriumile b.

                     (13)

                     Seoses kriteeriumiga c, mille kohaselt peab taotleja olema vaatlusalust toodet pärast esialgset uurimisperioodi tegelikult liitu eksportinud või olema võtnud tühistamatu lepinguga kohustuse eksportida vaatlusalust toodet pärast esialgset uurimisperioodi liitu märkimisväärses koguses, esitas taotleja tõendid selle kohta, et on eksportinud vaatlusalust toodet pärast esialgset uurimisperioodi Horvaatiasse. Ka Horvaatia toll teatas tehingust alusmääruse artikli 14 lõike 6 alusel loodud andmebaasis. Järelikult vastab äriühing põhjenduses 6 märgitud kriteeriumile c.

               D.   JÄRELDUS

                     (14)

                     Komisjon jõudis järeldusele, et taotleja vastab neile kolmele kriteeriumile, mille kohaselt saab teda käsitada uue eksportiva tootjana. Seega tuleks tema nimi lisada koostööd tegevate, kuid valimisse mittekuuluvate äriühingute loetellu rakendusmääruse (EL) 2017/325 lisas.

                     (15)

                     Rakendusmäärust (EL) 2017/325 tuleks seepärast vastavalt muuta.

               E.   AVALIKUSTAMINE

                     (16)

                     Komisjon teavitas eespool kirjeldatud järeldustest taotlejat ja liidu tootmisharu ning andis neile võimaluse esitada märkusi.

                     (17)

                     Huvitatud isikutele anti võimalus esitada märkusi. [Ühtegi märkust ei laekunud.]

                     (18)

                     Määrus on kooskõlas määruse (EL) 2016/1036 artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2017/325 lisas lisatakse Hiina Rahvavabariigi eksportivate tootjate loetellu järgmine äriühing.

                        Äriühingu nimi

                        Linn

                        „Wuxi Solead Technology Development Co., Ltd

                        Xinjian Town“

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. oktoober 2019

                  Komisjoni nimel

                  president

               Jean-Claude JUNCKER

            (1)  ELT L 176, 30.6.2016, lk 21.

            (2)  ELT L 49, 25.2.2017, lk 6.

            (3)  ELT L 337, 19.12.2017, lk 24.

            (4)  ELT L 315, 1.12.2010, lk 1.


title: Komisjoni rakendusmäärus (EL) 2019/1756, 23. oktoober 2019, millega muudetakse määruse (EÜ) nr 136/2004 V lisa seoses Suurbritannia ja Põhja-Iiri Ühendkuningriigi lisamisega selliste kolmandate riikide loetellu, kust on lubatud liitu sisse tuua heina- ja põhusaadetisi (EMPs kohaldatav tekst)

text:
                  24.10.2019

                  ET

                  Euroopa Liidu Teataja

                  L 270/57

         KOMISJONI RAKENDUSMÄÄRUS (EL) 2019/1756,
         23. oktoober 2019,
         millega muudetakse määruse (EÜ) nr 136/2004 V lisa seoses Suurbritannia ja Põhja-Iiri Ühendkuningriigi lisamisega selliste kolmandate riikide loetellu, kust on lubatud liitu sisse tuua heina- ja põhusaadetisi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 19 lõiget 1,
         ning arvestades järgmist:

                     (1)

                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. 11. aprillil 2019 võttis Euroopa Ülemkogu vastu otsuse (EL) 2019/584, (2) millega pikendatakse kokkuleppel Ühendkuningriigiga ELi lepingu artikli 50 lõike 3 kohast tähtaega. Kooskõlas kõnealuse otsusega pikendati ELi lepingu artikli 50 lõikes 3 sätestatud tähtaega kuni 31. oktoobrini 2019. Seega lõpetatakse liidu õiguse kohaldamine Ühendkuningriigi suhtes ja Ühendkuningriigis alates 1. novembrist 2019 (edaspidi „väljaastumise kuupäev“).

                     (2)

                     Nõukogu direktiivis 97/78/EÜ on sätestatud kolmandatest riikidest ühendusse toodavate toodete veterinaarkontrolli põhimõtted. Kõnealuse direktiivi artikli 19 lõikes 1 on sätestatud, et komisjon peab koostama selliste taimsete saaduste loendi, mis peavad läbima piiril veterinaarkontrolli, kuna võivad põhjustada nakkuslike loomahaiguste liitu levimise riski, ning selliste kolmandate riikide loendi, kellel võib lubada kõnealuseid taimseid saadusi liitu eksportida.

                     (3)

                     Sellest tulenevalt on komisjoni määruse (EÜ) nr 136/2004 (3) IV lisas loetletud hein ja põhk kui taimsed saadused, mis peavad läbima piiril veterinaarkontrolli, ning kõnealuse määruse V lisas on loetletud riigid, kust liikmesriikidel on lubatud heina ja põhku importida.

                     (4)

                     Suurbritannia ja Põhja-Iiri Ühendkuningriik on esitanud vajalikud tagatised, et Suurbritannia ja Põhja-Iiri Ühendkuningriik täidavad määruses (EÜ) nr 136/2004 sätestatud nõudeid heina- ja põhusaadetiste liitu sissetoomiseks alates väljaastumise kuupäevast, kohaldades liidu õigusakte esialgu veel vähemalt üheksa kuu jooksul.

                     (5)

                     Võttes arvesse Suurbritannia ja Põhja-Iiri Ühendkuningriigi esitatud konkreetseid tagatisi ja selleks, et vältida asjatuid häireid kaubanduses pärast väljaastumise kuupäeva, tuleks Suurbritannia ja Põhja-Iiri Ühendkuningriik kanda määruse (EÜ) nr 136/2004 V lisas esitatud selliste riikide loetellu, kust on lubatud liitu sisse tuua heina- ja põhusaadetisi.

                     (6)

                     Seepärast tuleks määruse (EÜ) nr 136/2004 V lisa vastavalt muuta.

                     (7)

                     Käesolevat määrust tuleks kohaldada alates 1. novembrist 2019, välja arvatud juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

                     (8)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 136/2004 V lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2019.
            Seda ei kohaldata siiski juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  president

               Jean-Claude JUNCKER

            (1)  EÜT L 24, 30.1.1998, lk 9.

            (2)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).

            (3)  Komisjoni 22. jaanuari 2004. aasta määrus (EÜ) nr 136/2004, milles sätestatakse kolmandatest riikidest imporditud kaupade veterinaarkontrolli kord ühenduse piiripunktides (ELT L 21, 28.1.2004, lk 11).

            LISA
            Määruse (EÜ) nr 136/2004 V lisasse Tšiilit käsitleva kande järele lisatakse järgmine rida:

                           „GB

                           Suurbritannia ja Põhja-Iiri Ühendkuningriik“


title: Komisjoni rakendusmäärus (EL) 2019/1811 23. oktoober 2019 teatavate kaupade klassifitseerimise kohta kombineeritud nomenklatuuris

text:
                  30.10.2019

                  ET

                  Euroopa Liidu Teataja

                  L 278/1

         KOMISJONI RAKENDUSMÄÄRUS (EL) 2019/1811
         23. oktoober 2019
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  presidendi eest

                  maksunduse ja tolliliidu peadirektor

               Stephen QUEST

                  peadirektoraadi

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

               LISA

                        Kauba kirjeldus

                        Klassifikatsioon (CN-kood)

                        Põhjendus

                        1

                        2

                        3

                        Liikuv ja isetasakaalustuv elektriseade ehk nn kaugosalusrobot. Kaherattalise seadme teljel asuvas korpuses on järgmised põhikomponendid:

                                    —

                                    kiirendusmõõtur ja güroskoop,

                                    —

                                    elektrimootor,

                                    —

                                    Bluetoothi moodul,

                                    —

                                    laetav aku.

                              Tootel on toitepistik aku laadimiseks, oleku indikaatorlamp ja vertikaalne teleskoopkang motoriseeritud kõrguseregulaatoriga. Kangi ülaosas on äravõetav tahvelarvutihoidik. Hoidiku küljes on USB-port tahvelarvuti laadimiseks.
                        Seade on kaugjuhitav ainult sellega ühilduva seadmega (tahvelarvuti jne), millel on Bluetoothi traadita side funktsioonid.
                        Toodet kasutatakse tahvelarvuti edasitoimetamiseks, tõstmiseks ja madalamale laskmiseks ning selle elektritoiteks.
                        Vt foto(*).

                        8428 90 90

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XVI jaotise märkusega 3 ning CN-koodide 8428, 8428 90  ja 8428 90 90  sõnastusega.
                        Toode üksnes liigutab tahvelarvutit ja varustab seda elektriga; see ei võimalda teha muid kui üksnes selleks ettenähtud toiminguid. Seetõttu toode ei seadista see tahvelarvutit mingi konkreetse toimingu tegemiseks, ei suurenda selle kasutusvõimalusi ega soorita mingit konkreetset tahvelarvuti põhifunkstiooniga seotud eritoimingut (vt 16. juuni 2011. aasta otsus kohtuasjas Unomedical, C-152/10, EU:C:2011:402, punkt 29, ja HSi selgitavad märkused, rubriik 8473, teine lõik).
                        Seetõttu ei või toodet klassifitseerida rubriiki 8473 kui tarvikut, mida kasutatakse üksnes või peamiselt rubriikide 8470–8472 masinate juures.
                        Toodet ei või klassifitseerida rubriiki 8479 ega 8543, kuna see täidab mitut gruppi 84 või 85 (XVI jaotis) kuuluvate seadmete funktsiooni, näiteks tõstmine ja käsitsemine (tahvelarvuti edasitoimetamine, tõstmine või madalamale laskmine), et tagada seadme toide ja sidefunktsioon Bluetoothi protokolli kaudu.
                        XVI jaotise märkuse 3 kohaselt tuleb seade klassifitseerida põhifunktsiooni täitvaks seadmeks.
                        Toode on ette nähtud tahvelarvuti edasitoimetamiseks, tõstmiseks või madalamale laskmiseks ning järelikult on see toote põhifunktsioon XVI jaotise märkuse 3 tähenduses. Muud funktsioonid on tugiteenused.
                        Seetõttu tuleb toode klassifitseerida CN-koodi 8428 90 90  alla kui muu tõste-, siirde- või teisaldusmehhanism.

               (*1)  (*) Foto on üksnes illustreeriv.


title: Komisjoni rakendusmäärus (EL) 2019/1812, 23. oktoober 2019, teatavate kaupade klassifitseerimise kohta kombineeritud nomenklatuuris

text:
                  30.10.2019

                  ET

                  Euroopa Liidu Teataja

                  L 278/4

         KOMISJONI RAKENDUSMÄÄRUS (EL) 2019/1812,
         23. oktoober 2019,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate muude nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  presidendi eest maksunduse ja tolliliidu

                  peadirektoraadi

                  peadirektor

               Stephen QUEST

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon (CN-kood)

                        Põhjendused

                        (1)

                        (2)

                        (3)

                        Läbipaistvast boorsilikaatklaasist taaskasutatav veepudel roostevabast terasest keermetega korgiga. Korgil on sisemine silikoonist rõngastihend, mis võimaldab vettpidavat sulgemist. Pudelil on kandmiseks korgi küljes aas ja mugavaks kasutamiseks äravõetav libisemisvastane silikoonümbris.
                        Pudeli kõrgus on umbes 220 mm ja läbimõõt 60 mm. Kaela läbimõõt on umbes 30 mm. Pudeli maht on kuni 0,6 l.
                        (*) Vt fotot.

                        7013 99 00

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 7013 ja 7013 99 00  sõnastusega.
                        Toodet ei või klassifitseerida rubriiki 7010 kui pudelit, kolbi või muud klaasanumat kaupade säilitamiseks, pakendamiseks või transpordiks, kuna toodet ei kasutata tavaliselt kaubanduslikul eesmärgil (vt harmoneeritud süsteemi selgitavad märkused, rubriigi 7010 esimene lõik, rubriigi 7013 viimane lõik, punkt b ning harmoneeritud süsteemi klassifitseerimise arvamuses 3924.90/2).
                        Toode tuleb seetõttu klassifitseerida CN-koodi 7013 99 00  alla kui muud klaaskaubad, mis on ette nähtud laua katmiseks, köögis kasutamiseks, tualett- ja kontoritarvetena, ruumide kaunistamiseks vms otstarbeks.

               (*1)  (*) Fotod on üksnes illustreerivad.


title: Komisjoni rakendusmäärus (EL) 2019/1826, 25. oktoober 2019, millega registreeritakse kaitstud päritolunimetuste ja kaitstud geograafiliste tähiste registris nimetus [Kaimiškas Jovarų alus (KGT)]

text:
                  31.10.2019

                  ET

                  Euroopa Liidu Teataja

                  L 279/22

         KOMISJONI RAKENDUSMÄÄRUS (EL) 2019/1826,
         25. oktoober 2019,
         millega registreeritakse kaitstud päritolunimetuste ja kaitstud geograafiliste tähiste registris nimetus [„Kaimiškas Jovarų alus“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Leedu Vabariigi taotlus registreerida nimetus „Kaimiškas Jovarų alus“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Kaimiškas Jovarų alus“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Kaimiškas Jovarų alus“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 2.1 „õlu“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. oktoober 2019

                  Komisjoni nimel

                  presidendi eest

               Phil HOGAN

                  komisjoni liige

            (1)  ELT L 343, 14.12.2012, lk 1.

            (2)  ELT C 217, 28.6.2019, lk 5.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2019/1853, 5. november 2019, nõukogu määruse (EÜ) nr 1210/2003 (mis käsitleb teatavaid spetsiifilisi piiranguid majandus- ja finantssuhetes Iraagiga) muutmise kohta

text:
                  6.11.2019

                  ET

                  Euroopa Liidu Teataja

                  L 285/7

         KOMISJONI RAKENDUSMÄÄRUS (EL) 2019/1853,
         5. november 2019,
         nõukogu määruse (EÜ) nr 1210/2003 (mis käsitleb teatavaid spetsiifilisi piiranguid majandus- ja finantssuhetes Iraagiga) muutmise kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96, (1) eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003 väljaspool Iraaki asunud rahaliste vahendite ja majandusressursside külmutamist.

                     (2)

                     30. oktoobril 2019 otsustas ÜRO Julgeolekunõukogu sanktsioonide komitee kõrvaldada kaks üksust nende isikute ja üksuste loetelust, kelle suhtes kohaldatakse rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. november 2019

                  Komisjoni nimel

                  presidendi eest

                  välispoliitika vahendite talituse direktor

            (1)  ELT L 169, 8.7.2003, lk 6.

            LISA
            Määruse (EÜ) nr 1210/2003 III lisast kustutatakse järgmised kanded:

                           „183.

                           STATE ORGANISATION FOR IRRIGATION PROJECTS (alias GENERAL ESTABLISHMENT FOR IRRIGATION PROJECTS). Aadressid: a) Northgate, Karanteena, P.O. Box 148, Baghdad, Iraq; b) Al-Muadham, near Engineering College, P.O. Box 14186, Baghdad, Iraq.

                           184.

                           STATE ORGANISATION FOR LAND RECLAMATION (alias a) GENERAL ESTABLISHMENT FOR PLANTATION AND DEVELOPMENT OF THE RECLAIMED LANDS, b) GENERAL ESTABLISHMENT FOR EXECUTION OF LAND RECLAMATION CONTRACTS, c) GENERAL ESTABLISHMENT FOR LAND RECLAMATION OF CENTRAL AND NORTHERN AREAS, d) GENERAL ESTABLISHMENT FOR LAND RECLAMATION OF SOUTHERN AREAS). Aadressid: a) Amiriya, Abu Gharib, P.O. Box 6161, Baghdad, Iraq; b) P.O. Box 6061, Aamrlya 7, Nisan, Iraq; c) P.O. Box 609, Al-Sadoon St., Baghdad, Iraq; d) P.O. Box 27, Wasit Province, Kut, Iraq.“


title: Nõukogu rakendusmäärus (EL) 2019/1943, 25. november 2019, millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed

text:
                  25.11.2019

                  ET

                  Euroopa Liidu Teataja

                  LI 303/1

         NÕUKOGU RAKENDUSMÄÄRUS (EL) 2019/1943,
         25. november 2019,
         millega rakendatakse määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 20. septembri 2016. aasta määrust (EL) 2016/1686, millega kehtestatakse ISILi (Daesh) ja Al-Qaida ning nendega seotud füüsiliste ja juriidiliste isikute, üksuste ja asutuste vastu suunatud piiravad täiendavad meetmed, (1) eriti selle artikli 4 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 20. septembril 2016 vastu määruse (EL) 2016/1686.

                     (2)

                     Kuna ISIL (Daesh) ja Al-Qaida ning nendega seotud füüsilised ja juriidilised isikud, üksused ja asutused kujutavad endast jätkuvalt ohtu, tuleks määruse (EL) 2016/1686 I lisas esitatud füüsiliste ja juriidiliste isikute, üksuste ja asutuste loetellu lisada veel üks isik.

                     (3)

                     Määrust (EL) 2016/1686 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2016/1686 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2019

                  Nõukogu nimel

                  eesistuja

               F. MOGHERINI

            (1)  ELT L 255, 21.9.2016, lk 1.

            LISA
            Määruse (EL) 2016/1686 I lisas esitatud loetellu lisatakse järgmine kanne:

                        „5.

                        Guillaume PIROTTE; sünniaeg: 7. juuni 1994; sünnikoht: Grasse (Prantsusmaa); kodakondsus: Prantsuse.“


title: Komisjoni rakendusmäärus (EL) 2020/7, 19. detsember 2019, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Huile d’olive de la Vallée des Baux-de-Provence (KPN)]

text:
                  8.1.2020

                  ET

                  Euroopa Liidu Teataja

                  L 4/1

         KOMISJONI RAKENDUSMÄÄRUS (EL) 2020/7,
         19. detsember 2019,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Huile d’olive de la Vallée des Baux-de-Provence“ (KPN)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Prantsusmaa taotluse saada heakskiit komisjoni määrusega (EÜ) nr 1187/2000 (2) registreeritud kaitstud päritolunimetuse „Huile d’olive de la Vallée des Baux-de-Provence“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Huile d’olive de la Vallée des Baux-de-Provence“ (KPN) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. detsember 2019

                  Komisjoni nimel

                  presidendi eest

               Janusz WOJCIECHOWSKI

                  komisjoni liige

            (1)  ELT L 343, 14.12.2012, lk 1.

            (2)  Komisjoni 5. juuni 2000. aasta määrus (EÜ) nr 1187/2000, millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja geograafiliste tähiste registrisse, mis on ette nähtud nõukogu määrusega (EMÜ) nr 2081/92 põllumajandustoodete ja toiduainete geograafiliste tähiste ning päritolunimetuste kaitse kohta) lisa (EÜT L 133, 6.6.2000, lk 19).

            (3)  ELT C 279, 19.8.2019, lk 3.


title: Komisjoni rakendusmäärus (EL) 2020/16, 10. jaanuar 2020, millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule nikotiinamiidribosiidkloriidi ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  13.1.2020

                  ET

                  Euroopa Liidu Teataja

                  L 7/6

         KOMISJONI RAKENDUSMÄÄRUS (EL) 2020/16,
         10. jaanuar 2020,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta uuendtoiduna turule nikotiinamiidribosiidkloriidi ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Kooskõlas määruse (EL) 2015/2283 artikliga 8 on vastu võetud komisjoni rakendusmäärus (EL) 2017/2470, (2) millega on kehtestatud liidus lubatud uuendtoitude loetelu.

                     (3)

                     Määruse (EL) 2015/2283 artikli 12 kohaselt peab komisjon esitama rakendusakti eelnõu uuendtoidu liidu turule laskmise lubamise ja liidu loetelu ajakohastamise kohta.

                     (4)

                     Äriühing ChromaDex Inc. (edaspidi „taotleja“) esitas 10. mail 2018 komisjonile taotluse nikotiinamiidribosiidkloriidi liidus uuendtoiduna turule laskmiseks määruse (EL) 2015/2283 artikli 10 lõike 1 tähenduses. Taotluse kohaselt soovitakse kasutada nikotinamiidribosiidikloriidi niatsiiniallikana toidulisandites, mis on ette nähtud kõikidele täiskasvanutele maksimumkoguses 300 mg päevas. Lisaks taotleti nikotiinamiidribosiidi kui niatsiiniallika lisamist Euroopa Parlamendi ja nõukogu direktiivi 2002/46/EÜ (3) II lisas esitatud niatsiinivormide loetellu.

                     (5)

                     Taotleja soovis komisjonilt ka konfidentsiaalsete andmete kaitsmist seoses taotluse toetuseks esitatud järgmiste uuringutega: in vitro uuring nikotiinamiidribosiidi metabolismi hindamiseks veres (uuring nr 160312); (4) seitsmepäevane suukaudsel manustamisel avalduva toksilisuse uuring noorkoertel annusevahemiku kindlaksmääramiseks (uuring nr 17–921); (5) hERG sõeluuring (uuring nr 20151223); (6) 28-päevane korduval suukaudsel manustamisel avalduva toksilisuse uuring noorkoertel (uuring nr 17–940); (7) 90-päevane korduval suukaudsel manustamisel avalduva toksilisuse uuring Sprague-Dawley rottidel (uuring nr S14022); (8) reproduktiivtoksilisuse uuring (uuring nr G10959); (9) arengutoksilisuse uuring rottidel (uuring nr G10957) (10).

                     (6)

                     Komisjon konsulteeris 8. oktoobril 2018 Euroopa Toiduohutusametiga (edaspidi „amet“) ja palus ametil vastavalt määruse (EL) 2015/2283 artikli 10 lõikele 3 esitada teadusliku arvamuse nikotiinamiidribosiidi kui uuendtoidu ohutuse ja kavandatava toidulisandina kasutamise hindamise kohta.

                     (7)

                     Amet võttis 4. juulil 2019 vastu teadusliku arvamuse „Safety of nicotinamide riboside chloride as a novel food pursuant to Regulation (EU) 2015/2283 and bioavailability of nicotinamide from this source, in the context of Directive 2002/46/EC“ („Nikotiinamiidribosiidkloriidi kui uuendtoidu ohutus vastavalt määrusele (EL) 2015/2283 ja sellest allikast pärit nikotiinamiidi biosaadavus direktiivi 2002/46/EÜ kontekstis“) (11). See teaduslik arvamus on kooskõlas määruse (EL) 2015/2283 artiklis 11 sätestatud nõuetega.

                     (8)

                     Amet jõudis oma arvamuses järeldusele, et nikotiinamiidribosiidkloriidi kasutamine toidulisandites koguses kuni 300 mg päevas on ohutu kõikide täiskasvanute puhul, välja arvatud rasedad ja imetavad naised, kelle jaoks on ohutu kogus kuni 230 mg päevas.

                     (9)

                     Ameti arvamuses on esitatud piisavalt tõendeid selle kohta, et nikotiinamiidribosiidkloriid on hinnatud kasutustingimuste korral kooskõlas määruse (EL) 2015/2283 artikli 12 lõikega 1.

                     (10)

                     Amet leidis, et on nikotiinamiidribosiidkloriidi kui uuendtoidu kohta arvamuse kujundamisel lähtunud nikotiinamiidi biosaadavuse hindamisel eespool nimetatud in vitro uuringu andmetest veres nikotiinamiidribosiidi metabolismi hindamise kohta (uuring nr 160312), nikotiinamiidribosiidkloriidi ohutuse hindamisel aga viie toksilisuse uuringu (seitsmepäevane suukaudsel manustamisel avalduva toksilisuse uuring noorkoertel annusevahemiku kindlaksmääramiseks (uuring nr 17–921), 28-päevane korduval suukaudsel manustamisel avalduva toksilisuse uuring noorkoertel (uuring nr 17–940), 90-päevane korduval suukaudsel manustamisel avalduva toksilisuse uuring Sprague-Dawley rottidel (uuring nr S14022), reproduktiivtoksilisuse uuring (uuring nr G10959) ja arengutoksilisuse uuring rottidel (uuring nr G10957)) andmetest. Seepärast leitakse, et nikotiinamiidribosiidkloriidi ohutust käsitlevate järeldusteni ei oleks jõutud ilma nimetatud uuringute avaldamata aruannetes esitatud andmeteta.

                     (11)

                     Komisjon palus taotlejal esitada täiendava selgituse põhjendusele seoses veres nikotiinamiidribosiidi metabolismi hindamiseks tehtud in vitro uuringu ja viie toksilisuse uuringu konfidentsiaalsena määratletavate andmete kaitse ja neile uuringutele viitamise ainuõiguse taotlemisega, nagu on osutatud määruse (EL) 2015/2283 artikli 26 lõike 2 punktis b.

                     (12)

                     Taotleja on kinnitanud, et taotluse esitamise ajal kuulusid talle kõnealuste uuringuandmete omandiõigus ja nendele uuringutele viitamise ainuõigus ning seetõttu ei ole nende uuringute tulemused kolmandate isikute jaoks seaduslikult kättesaadavad ega kasutatavad ning need isikud ei tohi kõnealustele andmetele viidata.

                     (13)

                     Komisjon on hinnanud kogu taotleja esitatud teavet ning jõudnud järeldusele, et taotleja on piisavalt tõendanud vastavust määruse (EL) 2015/2283 artikli 26 lõike 2 nõuetele. Seepärast ei tohiks amet kasutada taotleja toimikus sisalduvaid veres nikotiinamiidribosiidi metabolismi hindamiseks tehtud in vitro uuringu ja viie toksilisuse uuringu andmeid ühegi järgneva taotleja hüvanguks viie aasta jooksul alates käesoleva määruse jõustumisest. Seega tuleks sellel ajavahemikul võimaldada nikotiinamiidribosiidkloriidi liidu turule lasta üksnes taotlejal.

                     (14)

                     Nikotiinamiidribosiidkloriidi käsitleva loa ja taotleja toimikus sisalduvatele uuringuandmetele viitamise ainuõiguse andmisega üksnes taotlejale ei takistata siiski teisi taotlejaid esitamast sama uuendtoidu turulelaskmiseks loataotlust, mis põhineb käesoleva määruse kohaselt loa andmist toetaval seaduslikult hangitud teabel.

                     (15)

                     Direktiivis 2002/46/EÜ on sätestatud toidulisandeid käsitlevad nõuded. Nikotiinamiidribosiidkloriidi kasutamiseks tuleks anda luba, ilma et see piiraks kõnealuse direktiivi nõuete kohaldamist.

                     (16)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määruse lisas kirjeldatud nikotiinamiidribosiidkloriid lisatakse liidus lubatud uuendtoitude loetellu, mis on kehtestatud rakendusmäärusega (EL) 2017/2470.

               2.   Viie aasta jooksul alates käesoleva määruse jõustumise kuupäevast võib lõikes 1 osutatud uuendtoitu lasta liidus turule üksnes järgmine esmataotleja:

                           —

                           äriühing: ChromaDex Inc.;

                           —

                           aadress: 10900 Wilshire Boulevard Suite 600, Los Angeles, CA 90024, USA,

                     välja arvatud juhul, kui mõni järgnev taotleja saab kõnealuse uuendtoidu jaoks loa käesoleva määruse artikli 2 kohaselt kaitstud andmetele osutamata või äriühingu ChromaDex Inc. nõusolekul.

               3.   Lõikes 1 osutatud kanne liidu loetelus hõlmab lisas esitatud kasutustingimusi ja märgistamisnõudeid.

               4.   Käesolevas artiklis sätestatud loaga ei piirata direktiivi 2002/46/EÜ sätete kohaldamist.

            Artikkel 2
            Taotlustoimikus esitatud uuringuandmeid, mille alusel amet hindas artiklis 1 osutatud uuendtoitu ja mis taotleja väitel on konfidentsiaalsed ning milleta ei oleks selle uuendtoidu jaoks luba antud, ei kasutata viie aasta jooksul alates käesoleva määruse jõustumise kuupäevast äriühingu ChromaDex Inc. loata ühegi järgneva taotleja hüvanguks.

            Artikkel 3
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 4
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. jaanuar 2020

                  Komisjoni nimel

                  president

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

            (4)  Keystone Bioanalytical Inc., „The Metabolism of Nicotinamide Riboside in Human Blood“ (uuring nr 160312), 10. jaanuar 2018, avaldamata.

            (5)  Experimur, „Oral 7-Day Dose Range Finding Toxicity Study in Juvenile Dogs“ (uuring nr 17–921), 27. november 2017, avaldamata.

            (6)  IPS Therapeutique, Inc., „Evaluation of the effects of Nicotinamide Riboside Chloride on the human potassium channel using human embryonic kidney (HEK) 293 cells transfected with a human ether-a-go-go-related gene (hERG)“, 25. märts 2016, avaldamata.

            (7)  Experimur, „Oral 28-Day Toxicity Study in Juvenile Dogs“ (uuring nr 17–940), 20. veebruar 2018, avaldamata.

            (8)  Syngene International Limited, „Comparative 90-Day Oral Toxicity Study in Sprague Dawley Rats“ (uuring nr S14022), 12. mai 2015, avaldamata.

            (9)  Advinus Therapeutics Limited, „Nicotinamide riboside chloride: one generation reproduction toxicity study through diet in Sprague-Dawley rats“ (uuring nr G10959), 21. november 2016, avaldamata.

            (10)  Advinus Therapeutics Limited, „Nicotinamide riboside chloride: embryo-fetal developmental toxicity study in Sprague-Dawley rats by oral route“ (uuring nr G10957), 30. september 2016.

            (11)  EFSA Journal 2019; 17(8): 5775.

            LISA
            Rakendusmääruse (EL) 2017/2470 lisa muudetakse järgmiselt.

               1)
               Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                           Lubatud uuendtoit

                           Uuendtoidu kasutamise tingimused

                           Täiendavad märgistuse erinõuded

                           Muud nõuded

                           Andmekaitse

                           „Nikotiinamiidribosiidkloriid

                              Määratud toidugrupp

                              Piirnorm

                           Uuendtoidu nimetus seda sisaldava toiduaine etiketil on „nikotiinamiidribosiidkloriid“.

                           Luba antud 20. veebruaril 2020. Käesolev kanne põhineb määruse (EL) 2015/2283 artikli 26 kohaselt kaitstud konfidentsiaalsetel teaduslikel tõenditel ja teadusandmetel.
                           Taotleja: ChromaDex Inc., 10900 Wilshire Boulevard Suite 600, Los Angeles, CA 90024, USA. Andmekaitseperioodi vältel võib kõnealust uuendtoitu liidus turule lasta üksnes ChromaDex Inc., välja arvatud juhul, kui mõni järgnev taotleja saab kõnealuse uuendtoidu jaoks loa määruse (EL) 2015/2283 artikli 26 kohaselt kaitstud konfidentsiaalsetele teaduslikele tõenditele ja teadusandmetele osutamata või ChromaDex Inc. nõusolekul.
                           Andmekaitse aegumise kuupäev: 20. veebruar 2025.“

                           Toidulisandid, nagu määratletud direktiivis 2002/46/EÜ

                           300 mg päevas kõikide täiskasvanute puhul (välja arvatud rasedad ja imetavad naised)
                           230 mg päevas rasedate ja imetavate naiste puhul

               2)
               Tabelisse 2 („Spetsifikatsioonid“) lisatakse tähestikulises järjekorras järgmine kanne:

                           Lubatud uuendtoit

                           Spetsifikatsioon

                           „Nikotiinamiidribosiidkloriid

                              Kirjeldus/määratlus

                           Uuendtoit on nikotiinamiidribosiidi sünteetiline vorm.
                           Uuendtoit sisaldab ≥ 90 % nikotiinamiidribosiidikloriidi, valdavalt selle β-vormis; ülejäänud koostisosad on lahustijäägid, reaktsiooni kõrvalsaadused ja lagunemissaadused.
                           Nikotiinamiidribosiidkloriid
                           CASi number: 23111-00-4
                           EÜ number: 807-820-5
                           IUPACi nimetus: 1-[(2R,3R,4S,5R)-3,4-dihüdroksü-5-(hüdroksümetüül)oksolaan-2-üül]püridiin-1-ium-3-karboksamiidkloriid
                           Keemiline valem: C11H15N2O5Cl
                           Molaarmass: 290,7 g/mol

                              Omadused/koostis

                           Värvus: valgest helepruuninini
                           Vorm: pulber
                           Identifitseerimismeetod: tuumamagnetresonantsspektroskoopia (TMR-spektroskoopia)
                           Nikotiinamiidribosiidkloriidi sisaldus: ≥ 90 %
                           Veesisaldus: ≤ 2 %

                              Lahustijäägid

                           Atsetoon: ≤ 5000 mg/kg
                           Metanool: ≤ 1000 mg/kg
                           Atsetonitriil: ≤ 50 mg/kg
                           Metüül-tert-butüüleeter: ≤ 500 mg/kg

                              Reaktsiooni kõrvalsaadused

                           Metüülatsetaat: ≤ 1000 mg/kg
                           Atseetamiid: ≤ 27 mg/kg
                           Äädikhape: ≤ 5000 mg/kg

                              Raskmetallid

                           Arseen: ≤ 1 mg/kg

                              Mikrobioloogilised kriteeriumid

                           Bakterite üldarv: ≤ 1000 CFU/g
                           Pärm- ja hallitusseened: ≤ 100 CFU/g

                              Escherichia coli: puudub 10 grammis“.


title: Komisjoni rakendusmäärus (EL) 2020/17, 10. jaanuar 2020, milles käsitletakse toimeaine metüülkloropürifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  13.1.2020

                  ET

                  Euroopa Liidu Teataja

                  L 7/11

         KOMISJONI RAKENDUSMÄÄRUS (EL) 2020/17,
         10. jaanuar 2020,
         milles käsitletakse toimeaine metüülkloropürifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2005/72/EÜ (2) kanti toimeaine metüülkloropürifoss nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine metüülkloropürifossi heakskiit, nagu on sätestatud rakendusmääruse (EL) nr 540/2011 lisa A osas, aegub 31. jaanuaril 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 esitati kõnealuses artiklis sätestatud ajavahemikus taotlused toimeaine metüülkloropürifossi heakskiidu pikendamiseks.

                     (5)

                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlused on täielikud.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 3. juulil 2017 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet tegi täiendava kokkuvõtliku toimiku üldsusele kättesaadavaks. Samuti edastas toiduohutusamet pikendamise hindamise aruande taotlejatele ja liikmesriikidele märkuste esitamiseks ning algatas selle kohta avaliku arutelu. Toiduohutusamet edastas saadud märkused komisjonile.

                     (8)

                     4. juulil 2018 palus toiduohutusamet taotlejatel esitada liikmesriikidele, komisjonile ja toiduohutusametile täiendavat teavet. Referentliikmesriik hindas täiendavat teavet ja esitas toiduohutusametile oma hinnangu ajakohastatud pikendamise hindamise aruandena.

                     (9)

                     Toiduohutusamet korraldas 2019. aasta aprillis ekspertide arutelu, et käsitleda teatavaid inimeste terviseriskide hindamisega seotud üksikasju. Kuna kõnealuse arutelu käigus väljendati muret genotoksilisuse ja arengutoksilisuse pärast, andis komisjon 1. juulil 2019 toiduohutusametile ülesande esitada seisukoht inimeste tervist käsitleva hindamise kättesaadavate tulemuste kohta ja anda teada, kas toimeaine võib eeldatavalt vastata määruse (EÜ) nr 1107/2009 artiklis 4 sätestatud inimeste tervise suhtes kohaldatavatele heakskiitmise kriteeriumidele.

                     (10)

                     31. juulil 2019 saatis toiduohutusamet komisjonile esialgse seisukoha (6) tuginedes inimeste tervist käsitleva hindamise kättesaadavatele tulemustele. Pärast 2019. aasta septembris toimunud täiendavat ekspertide arutelu saatis toiduohutusamet 11. novembril 2019 komisjonile oma ajakohastatud seisukoha (7). Toiduohutusamet esitas ajakohastatud seisukoha, milles ta kinnitas oma järeldusi inimeste tervist käsitleva hindamise kohta, et esineb kriitilisi probleemseid valdkondi. Metüülkloropürifossi genotoksilisust ei saa välistada, kui võtta tõendite kaalukuse hindamisel arvesse seoses kloropürifossiga tõstatatud probleeme ja avalikult kättesaadavat metüülkloropürifossi käsitlevat teaduskirjandust. Eksperdid pidasid vastastikuse hindamise käigus kahe nimetatud aine uurimist analoogmeetodil põhjendatuks, kuna need on struktuurilt sarnased ja neil on sarnased toksikokineetilised omadused. Järelikult ei ole võimalik määrata metüülkloropürifossi tervisepõhiseid võrdlusväärtusi, samuti ei saa hinnata riski tarbijatele ega toiduga mitteseotud riske. Samuti tehti kindlaks, et on olemas epidemioloogilised tõendid arengutoksilise mõju kohta, mis näitavad, et laste arenguaegsel kokkupuutel kloropürifossiga ja/või metüülkloropürifossiga on kahjulikud tagajärjed nende neuroloogilisele arengule. Lisaks näitas vastastikune eksperdihinnang, et võib osutuda asjakohaseks klassifitseerida metüülkloropürifoss 1B kategooria reproduktiivtoksiliseks aineks vastavalt Euroopa Parlamendi ja nõukogu määruses (EÜ) nr 1272/2008 (8) kehtestatud kriteeriumidele.

                     (11)

                     Komisjon palus taotlejatel esitada oma märkused toiduohutusameti seisukohtade kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotlejad esitaksid oma märkused pikendamist käsitleva esialgse aruande kohta. Taotlejad esitasid oma märkused, mida analüüsiti põhjalikult.

                     (12)

                     Vaatamata taotlejate esitatud väidetele ei olnud võimalik kõnealuse ainega seotud probleeme lahendatuks lugeda.

                     (13)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Kuigi keskkonnaohu hindamine ei ole veel lõpule viidud, ei saa see seda järeldust muuta, kuna inimeste tervisele avalduva mõjuga seotud heakskiitmise kriteeriumid ei ole täidetud ning seega ei ole põhjust lükata edasi toimeaine heakskiidu pikendamist käsitlevate otsuste tegemist. Seetõttu on asjakohane jätta toimeaine metüülkloropürifossi heakskiit vastavalt kõnealuse määruse artikli 20 lõike 1 punktile b pikendamata.

                     (14)

                     Seepärast tuleks rakendusmäärust (EL) nr 540/2011 vastavalt muuta.

                     (15)

                     Liikmesriikidele tuleks anda piisavalt aega metüülkloropürifossi sisaldavate taimekaitsevahendite lubade tagasi võtmiseks.

                     (16)

                     Kui liikmesriigid annavad metüülkloropürifossi sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, ei tohi kõnealune ajavahemik olla pikem kui kolm kuud alates käesoleva määruse jõustumisest.

                     (17)

                     Komisjoni rakendusmäärusega (EL) 2018/1796 (9) pikendati metüülkloropürifossi heakskiidu kehtivusaega 31. jaanuarini 2020, et pikendamise saaks lõpule viia enne kõnealuse aine heakskiidu aegumist. Kuna otsus heakskiidu pikendamata jätmise kohta tehakse enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

                     (18)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust metüülkloropürifossi heakskiitmiseks.

                     (19)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine metüülkloropürifossi heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 112. rida, milles käsitletakse metüülkloropürifossi.

            Artikkel 3
            Üleminekumeetmed
            Liikmesriigid võtavad toimeainet metüülkloropürifossi sisaldavate taimekaitsevahendite load tagasi hiljemalt 16. veebruariks 2020.

            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõppeb 16. aprilliks 2020.

            Artikkel 5
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. jaanuar 2020

                  Komisjoni nimel

                  President

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 21. oktoobri 2005. aasta direktiiv 2005/72/EÜ, millega muudetakse nõukogu direktiivi 91/414/EMÜ toimeainete kloropürifossi, metüülkloropürifossi, mankotseebi, maneebi ja metiraami lisamiseks (ELT L 279, 22.10.2005, lk 63.

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2019, „Statement on the available outcomes of the human health assessment in the context of the pesticides peer review of the active substance chlorpyrifos-methyl“ (Seisukoht inimeste tervisemõju hindamise tulemuste kohta, mis saadi pestitsiide käsitleva vastastikuse eksperdihinnangu käigus toimeaine metüülkloropürifossi kohta), EFSA Journal 2019;17(5):5810. https://doi.org/10.2903/j.efsa.2019.5810.

            (7)  Euroopa Toiduohutusamet (EFSA), 2019. „Updated statement on the available outcomes of the human health assessment in the context of the pesticides peer review of the active substance chlorpyrifos-methyl“ (Ajakohastatud seisukoht inimeste tervisemõju hindamise tulemuste kohta, mis saadi pestitsiide käsitleva vastastikuse eksperdihinnangu käigus toimeaine metüülkloropürifossi kohta), EFSA Journal 2019;17(11):5908, 21 lk https://doi.org/10.2903/ j.efsa.2019.5908.

            (8)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

            (9)  Komisjoni 20. novembri 2018. aasta rakendusmäärus (EL) 2018/1796, millega muudetakse rakendusmäärust (EL) nr 540/2011 seoses toimeainete amidosulfurooni, bifenoksi, kloropürifossi, metüülkloropürifossi, klofentesiini, dikamba, difenokonasooli, diflubensurooni, diflufenikaani, dimoksüstrobiini, fenoksaprop-P, fenpropidiini, lenatsiili, mankotseebi, mekoprop-P, metiraami, nikosulfurooni, oksamüüli, pikloraami, püraklostrobiini, püriproksüfeeni ja tritosulfurooni heakskiidu kehtivusaja pikendamisega (ELT L 294, 21.11.2018, lk 15).


title: Komisjoni Rakendusmäärus (EL) 2020/18, 10. jaanuar 2020, milles käsitletakse toimeaine kloropürifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  13.1.2020

                  ET

                  Euroopa Liidu Teataja

                  L 7/14

         KOMISJONI RAKENDUSMÄÄRUS (EL) 2020/18,
         10. jaanuar 2020,
         milles käsitletakse toimeaine kloropürifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2005/72/EÜ (2) kanti toimeaine kloropürifoss nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine kloropürifossi heakskiit, nagu on sätestatud rakendusmääruse (EL) nr 540/2011 lisa A osas, aegub 31. jaanuaril 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 esitati kõnealuses artiklis sätestatud ajavahemikus taotlused toimeaine kloropürifossi heakskiidu pikendamiseks.

                     (5)

                     Taotlejad esitasid täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlused on täielikud.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 3. juulil 2017 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet tegi täiendava kokkuvõtliku toimiku üldsusele kättesaadavaks. Samuti edastas toiduohutusamet pikendamise hindamise aruande taotlejatele ja liikmesriikidele märkuste esitamiseks ning algatas selle kohta avaliku arutelu. Toiduohutusamet edastas saadud märkused komisjonile.

                     (8)

                     4. juulil 2018 palus toiduohutusamet taotlejatel esitada liikmesriikidele, komisjonile ja toiduohutusametile täiendavat teavet. Referentliikmesriik hindas täiendavat teavet ja esitas toiduohutusametile oma hinnangu ajakohastatud pikendamise hindamise aruandena.

                     (9)

                     Toiduohutusamet korraldas 2019. aasta aprillis ekspertide arutelu, et käsitleda teatavaid inimeste terviseriskide hindamisega seotud üksikasju. Kuna kõnealuse arutelu käigus väljendati muret genotoksilisuse ja arengutoksilisuse pärast, andis komisjon 1. juulil 2019 toiduohutusametile ülesande esitada seisukoht inimeste tervist käsitleva hindamise kättesaadavate tulemuste kohta ja anda teada, kas toimeaine võib eeldatavalt vastata määruse (EÜ) nr 1107/2009 artiklis 4 sätestatud inimeste tervise suhtes kohaldatavatele heakskiitmise kriteeriumidele.

                     (10)

                     31. juulil 2019 saatis toiduohutusamet komisjonile oma seisukoha (6). Toiduohutusamet kinnitas oma avalduses, et tema järeldused inimeste tervist käsitleva hindamise kohta viitavad, et tõepoolest esineb kriitilisi probleemseid valdkondi. Kättesaadava teabe põhjal ei saa välistada, et kloropürifoss on potentsiaalselt genotoksiline, sest mitmes in vitro ja in vivo uuringus saadud tulemused olid positiivsed. Järelikult ei ole võimalik määrata kloropürifossi tervisepõhiseid võrdlusväärtusi, samuti ei saanud hinnata riski tarbijatele ega toiduga mitteseotud riske. Samuti täheldati arengutoksilist mõju ühes kättesaadavas uuringus, milles käsitleti arengutoksilist mõju rottide puhul, ning on olemas ka epidemioloogilised tõendid, mis näitavad, et laste arenguaegsel kokkupuutel kloropürifossiga ja/või metüülkloropürifossiga on kahjulikud tagajärjed nende neuroloogilisele arengule. Lisaks on märgitud, et eksperdid pidasid vastastikuse eksperdihinnangu raames asjakohaseks klassifitseerida kloropürifoss 1B kategooria reproduktiivtoksiliseks aineks vastavalt Euroopa Parlamendi ja nõukogu määruses (EÜ) nr 1272/2008 (7) kehtestatud kriteeriumidele.

                     (11)

                     Komisjon palus taotlejatel esitada oma märkused toiduohutusameti seisukoha kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotlejad esitaksid oma märkused pikendamist käsitleva esialgse aruande kohta. Taotlejad esitasid oma märkused, mida analüüsiti põhjalikult.

                     (12)

                     Vaatamata taotlejate esitatud väidetele ei olnud võimalik kõnealuse ainega seotud probleeme lahendatuks lugeda.

                     (13)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Kuigi keskkonnaohu hindamine ei ole veel lõpule viidud, ei saa see seda järeldust muuta, kuna inimeste tervisele avalduva mõjuga seotud heakskiitmise kriteeriumid ei ole täidetud ning seega ei ole põhjust lükata edasi toimeaine heakskiidu pikendamist käsitlevate otsuste tegemist. Seetõttu on asjakohane jätta toimeaine kloropürifossi heakskiit vastavalt kõnealuse määruse artikli 20 lõike 1 punktile b pikendamata.

                     (14)

                     Seepärast tuleks rakendusmäärust (EL) nr 540/2011 vastavalt muuta.

                     (15)

                     Liikmesriikidele tuleks anda piisavalt aega kloropürifossi sisaldavate taimekaitsevahendite lubade tagasi võtmiseks.

                     (16)

                     Kui liikmesriigid annavad kloropürifossi sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, ei tohi kõnealune ajavahemik olla pikem kui 3 kuud alates käesoleva määruse jõustumisest.

                     (17)

                     Komisjoni rakendusmäärusega (EL) 2018/1796 (8) pikendati kloropürifossi heakskiidu kehtivusaega 31. jaanuarini 2020, et pikendamise saaks lõpule viia enne kõnealuse aine heakskiidu aegumist. Kuna otsus heakskiidu pikendamata jätmise kohta tehakse enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

                     (18)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust kloropürifossi heakskiitmiseks.

                     (19)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine kloropürifossi heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 111. rida, milles käsitletakse kloropürifossi.

            Artikkel 3
            Üleminekumeetmed
            Liikmesriigid võtavad toimeainet kloropürifossi sisaldavate taimekaitsevahendite load tagasi hiljemalt 16. veebruariks 2020.

            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõppeb 16. aprilliks 2020.

            Artikkel 5
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. jaanuar 2020

                  Komisjoni nimel

                  President

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 21. oktoobri 2005. aasta direktiiv 2005/72/EÜ, millega muudetakse nõukogu direktiivi 91/414/EMÜ toimeainete kloropürifossi, metüülkloropürifossi, mankotseebi, maneebi ja metiraami lisamiseks (ELT L 279, 22.10.2005, lk 63).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2019, „Statement on the available outcomes of the human health assessment in the context of the pesticides peer review of the active substance chlorpyrifos“ (Seisukoht inimeste tervist käsitleva hindamise kättesaadavate tulemuste kohta, mis saadi pestitsiide käsitleva vastastikuse eksperdihinnangu käigus toimeaine kloropürifossi kohta), EFSA Journal 2019;17(5):5809. https://doi.org/10.2903/j.efsa.2019.5809

            (7)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

            (8)  Komisjoni 20. novembri 2018. aasta rakendusmäärus (EL) 2018/1796, millega muudetakse rakendusmäärust (EL) nr 540/2011 seoses toimeainete amidosulfurooni, bifenoksi, kloropürifossi, metüülkloropürifossi, klofentesiini, dikamba, difenokonasooli, diflubensurooni, diflufenikaani, dimoksüstrobiini, fenoksaprop-P, fenpropidiini, lenatsiili, mankotseebi, mekoprop-P, metiraami, nikosulfurooni, oksamüüli, pikloraami, püraklostrobiini, püriproksüfeeni ja tritosulfurooni heakskiidu kehtivusaja pikendamisega (ELT L 294, 21.11.2018, lk 15).


title: Komisjoni rakendusmäärus (EL) 2020/24, 13. jaanuar 2020, millega antakse luba õlisalvei (Salvia hispanica) seemnete uuendtoiduna kasutamise laiendamiseks ning muudetakse õlisalvei (Salvia hispanica) seemnete kasutustingimusi ja märgistamise erinõudeid vastavalt Euroopa Parlamendi ja nõukogu määrusele (EL) 2015/2283 ning muudetakse komisjoni rakendusmäärust (EL) 2017/2470 (EMPs kohaldatav tekst)

text:
                  14.1.2020

                  ET

                  Euroopa Liidu Teataja

                  L 8/12

         KOMISJONI RAKENDUSMÄÄRUS (EL) 2020/24,
         13. jaanuar 2020,
         millega antakse luba õlisalvei (Salvia hispanica) seemnete uuendtoiduna kasutamise laiendamiseks ning muudetakse õlisalvei (Salvia hispanica) seemnete kasutustingimusi ja märgistamise erinõudeid vastavalt Euroopa Parlamendi ja nõukogu määrusele (EL) 2015/2283 ning muudetakse komisjoni rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, milles käsitletakse uuendtoitu ning millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artiklit 12,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu.

                     (2)

                     Vastavalt määruse (EL) 2015/2283 artiklile 8 võeti vastu komisjoni rakendusmäärus (EL) 2017/2470, (2) millega kehtestatakse lubatud uuendtoitude liidu loetelu.

                     (3)

                     Määruse (EL) 2015/2283 artikli 12 kohaselt peab komisjon esitama rakendusakti eelnõu uuendtoidu liidu turule laskmise lubamise ja liidu loetelu ajakohastamise kohta.

                     (4)

                     Komisjoni otsusega 2009/827/EÜ (3) on vastavalt määrusele (EÜ) nr 258/97 lubatud liidus viia uuendtoiduna turule õlisalvei (Salvia hispanica) seemneid kasutamiseks leivatoodetes.

                     (5)

                     Komisjoni otsusega 2013/50/EL (4) on vastavalt määrusele (EÜ) nr 258/97 lubatud viia uuendtoiduna turule õlisalvei (Salvia hispanica) seemneid kasutamiseks järgmistes täiendavates toidugruppides: küpsetised, hommikusöögihelbed, puuviljade, pähklite ja seemnete segud ning müügipakendis õlisalveiseemned.

                     (6)

                     18. septembril 2015 väljastas Iirimaa pädev asutus kirjaliku nõusoleku, (5) millega lubatakse vastavalt Euroopa Parlamendi ja nõukogu määrusele (EÜ) nr 258/97 (6) laiendada uuendtoidu õlisalvei (Salvia hispanica) seemnete kasutusala täiendavatele toidugruppidele, täpsemalt puuvilja- ja marjamahladele ning marjade ja puu- ja köögiviljamahlasegudele.

                     (7)

                     17. oktoobril 2017 väljastas Austria pädev asutus kirjaliku nõusoleku, (7) millega lubatakse vastavalt määrusele (EÜ) nr 258/97 laiendada uuendtoidu õlisalvei (Salvia hispanica) seemnete kasutusala täiendavatele toidugruppidele, täpsemalt puuvilja- või marjavõietele.

                     (8)

                     2. novembril 2017 väljastas Hispaania pädev asutus kirjaliku nõusoleku, (8) millega lubatakse vastavalt määrusele (EÜ) nr 258/97 laiendada uuendtoidu õlisalvei (Salvia hispanica) seemnete kasutusala täiendavatele toidugruppidele, täpsemalt teravilja- ja/või ebateraviljaseemnetel ja/või kaunviljadel põhinevatele steriliseeritud valmistoitudele.

                     (9)

                     Komisjoni rakendusotsusega (EL) 2017/2354 (9) on vastavalt määrusele (EÜ) nr 258/97 lubatud viia uuendtoiduna turule õlisalvei (Salvia hispanica) seemneid kasutamiseks veel ühes toidugrupis, täpsemalt jogurtis.

                     (10)

                     Äriühing Zentis GmbH & Co. KG esitas 13. aprillil 2017 kooskõlas määruse (EÜ) nr 258/97 artikliga 4 Saksamaa pädevale asutusele taotluse muuta õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist veel mitmele toidugrupile, täpsemalt puuviljadest- või marjadest magustoitudele, kookospiimaga puuvilja- või marjasegudele teineteisest eraldi kahe osaga pakendites, piimatoodetega kaetavatele puuviljavalmististele ja piimatoodetega segatavatele puuviljavalmististele, samuti taotleti õlisalvei (Salvia hispanica) seemnete piirnormi suurendamist juba lubatud toidugrupis, täpsemalt puuvilja- või marjavõietes.

                     (11)

                     12. septembril 2017 esitas äriühing Sanchis Mira S.A. kooskõlas määruse (EÜ) nr 258/97 artikliga 4 Hispaania pädevale asutusele taotluse uuendtoidu õlisalvei (Salvia hispanica) seemnete kasutusala laiendamiseks šokolaadis. Hispaania pädev asutus esitas 25. septembril 2017 esialgse hindamisaruande. Kõnealuses aruandes jõuti järeldusele, et õlisalvei (Salvia hispanica) seemnete kasutusala laiendamine ja kavandatud piirnormid vastavad määruse (EÜ) nr 258/97 artikli 3 lõikes 1 uuendtoidu suhtes kehtestatud kriteeriumidele.

                     (12)

                     Komisjon edastas esialgse hindamisaruande 17. oktoobril 2017 teistele liikmesriikidele. Üks liikmesriik esitas vastuväited, seades kahtluse alla kõnealuse uuendtoidu üldise ohutuse, võttes arvesse Euroopa Toiduohutusameti (edaspidi „toiduohutusamet“) eritoidu, toitumise ja allergia komisjoni 2009. aasta hinnangut, (10) mis tehti, kuna õlisalvei (Salvia hispanica) seemnete üha rohkemate lubatud kasutusviiside tõttu on nende tarbimine toidu kaudu järjest suurenenud. Vastuväite esitanud liikmesriik rõhutas, et kuigi konkreetsed kasutusviisid, sealhulgas kavandatud 3 % kasutamine šokolaadis, võivad olla ohutud, on vaja hinnata üldist toidu kaudu tarbimist kõikide lubatud kasutusviiside puhul alates 2009. aastast (sealhulgas praegune kasutusala laiendamise taotlus) ning vajaduse korral vaadata läbi eritoidu, toitumise ja allergia komisjoni 2009. aasta ohutushinnang.

                     (13)

                     Määruse (EL) 2015/2283 artikli 35 lõike 1 kohaselt käsitatakse uuendtoidu liidus turule laskmise iga taotlust, mis on esitatud liikmesriigile kooskõlas määruse (EÜ) nr 258/97 artikliga 4 ja mille kohta ei ole tehtud lõplikku otsust enne 1. jaanuari 2018, määruse (EL) 2015/2283 kohaselt esitatud taotlusena.

                     (14)

                     Taotlused õlisalvei (Salvia hispanica) seemnete kasutusala laiendamiseks esitati liikmesriikidele kooskõlas määruse (EÜ) nr 258/97 artikliga 4, samuti vastavad need määruses (EL) 2015/2283 sätestatud nõuetele.

                     (15)

                     Äriühing Parry’s Pots Limited (PPL) esitas 2. veebruaril 2018 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutamise piirnormi suurendamist juba lubatud toidugrupis, täpsemalt puuvilja- või marjavõietes.

                     (16)

                     Äriühing Naturkost Übelhör GmbH & Co. KG esitas 12. juunil 2018 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist täiendavates toidugruppides, täpsemalt šokolaadis ja šokolaaditoodetes.

                     (17)

                     Äriühing Majami Sp.zo.o.Sp.k. esitas 15. juunil 2018 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist täiendavates toidugruppides, täpsemalt kondiitritoodetes.

                     (18)

                     Äriühing The Chia Co esitas 16. juulil 2018 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist täiendavates toidugruppides järgmiselt: kondiitritooted, v.a närimiskummid; piimatooted ja nende analoogid; toidujää; puuvilja- ja marjatooted ning köögiviljatooted; teravili ja teraviljatooted; pagaritooted; ürdid, vürtsid, maitseainesegud, supid ja puljongid, kastmed, salatid ja maitsestatud leivavõided ja valgutooted; kehakaalu alandamiseks ettenähtud päevase toidu asendajad; toit, mille märgistusel on esitatud väljendid gluteeni puudumise või vähendatud sisalduse kohta; mittealkohoolsed joogid; söögivalmis maitsestatud tooted ja suupisted; magustoidud.

                     (19)

                     Äriühing Materne SAS esitas 3. augustil 2018 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist täiendavates toidugruppides, täpsemalt teraviljadega või teraviljadeta puuvilja ja/või köögiviljahoidistes.

                     (20)

                     Äriühing RFH Produktion AB esitas 9. jaanuaril 2019 komisjonile määruse (EL) 2015/2283 artikli 10 lõike 1 kohase taotluse muuta uuendtoidu õlisalvei (Salvia hispanica) seemnete kasutustingimusi. Dokumendiga taotleti õlisalvei (Salvia hispanica) seemnete kasutusala laiendamist täiendavates toidugruppides, täpsemalt pudingites.

                     (21)

                     Kooskõlas määruse (EL) 2015/2283 artikli 10 lõikega 3 ning võttes arvesse õlisalvei (Salvia hispanica) seemnete erinevate kasutusala laiendamiseks loa saamise taotluste kasvavat arvu, uusi lubatud kasutusviise viimastel aastatel ja sellest tulenevat õlisalvei (Salvia hispanica) seemnete toidu kaudu tarbimise võimalikku suurenemist, konsulteeris komisjon 16. juulil 2018 toiduohutusametiga, paludes toiduohutusametil hinnata üldist toidu kaudu kokkupuudet kõigi õlisalvei (Salvia hispanica) seemnete uuendtoiduna kasutamise võimalike laienduste puhul.

                     (22)

                     14. märtsil 2019 võttis toiduohutusamet vastu teadusliku arvamuse „Safety of chia seeds (Salvia hispanica L.) as a novel food for extended uses pursuant to Regulation (EU) 2015/2283“ (11) („Õlisalvei (Salvia hispanica L.) seemnete ohutus uuendtoiduna laiendatud kasutamise puhul vastavalt määrusele (EL) 2015/2283“). Arvamus on kooskõlas määruse (EL) 2015/2283 artikli 11 nõuetega.

                     (23)

                     Vastuseks komisjoni taotlusele saada üldine hinnang ohutuse kohta, kui kasutuskoguste suhtes puuduvad piirangud või ettevaatusabinõud, jõudis toiduohutusamet järeldusele, et õlisalvei (Salvia hispanica) seemnete kasutamine on kasutuskoguste suhtes konkreetsete piirangute ja ettevaatusabinõude puudumise korral ohutu toiduainetes, mille tootmine, töötlemine või valmistamine ei nõua kuumtöötlemist temperatuuril 120 °C või üle selle, sealhulgas šokolaad, puuvilja- või marjavõided, puuviljadest- või marjadest magustoidud, kookospiimaga puuvilja- või marjasegud teineteisest eraldi kahe osaga pakendites, piimatoodetega kaetavad puuviljavalmistised, piimatoodetega segatavad puuviljavalmistised, kondiitritooted (v.a närimiskummid), piimatooted ja nende analoogid, toidujää, marja-, puu- ja köögiviljatooted, mittealkohoolsed joogid ning teraviljadega või teraviljadeta puuvilja ja/või köögiviljahoidised. Seepärast annab teaduslik arvamus piisavalt alust kinnitada, et õlisalvei (Salvia hispanica) seemnete eespool nimetatud kasutusviisid vastavad määruse (EL) 2015/2283 artikli 12 lõike 1 nõuetele. Seega on asjakohane muuta õlisalvei (Salvia hispanica) seemnete kasutustingimusi, muutes liidus lubatud uuendtoitude loetelu, lisades kõik eespool nimetatud toidugrupid ning jätta ära piirnormide kehtestamine ja vastav märgistuse erinõue seoses maksimaalse päevadoosiga. Kuigi õlisalvei (Salvia hispanica) seemnete kasutamist pudingites ei ole toiduohutusameti hinnangus selgesõnaliselt arvesse võetud, on arvamuse põhjal siiski olemas piisav alus lubada õlisalvei (Salvia hispanica) seemnete laiendatud kasutamist ka pudingite puhul, mille tootmine, töötlemine või valmistamine ei nõua kuumtöötlemist temperatuuril 120 °C või üle selle. Pudingeid tuleb mõista tavaliselt magustoitudena tuntud toodete alamkategooriana, mis on tavaliselt maitsestatud ja magusa maitsega.

                     (24)

                     Toiduohutusamet kaalus sama arvamuse raames ühte uuringut, mille amet ise võttis avalikult kättesaadavast teaduskirjandusest ning mis ei kuulunud selliste tõendite hulka, mille taotlejad esitasid õlisalvei (Salvia hispanica) seemnete kasutamise kavandatud laiendamise toetuseks ja milles osutati võimalikule akrüülamiidi moodustumisele, kui õlisalvei (Salvia hispanica) seemneid kasutatakse toiduainetes, mida tuleb nende tootmisel, töötlemisel või valmistamisel kuumtöödelda temperatuuril 120 °C või üle selle.

                     (25)

                     Toiduohutusamet leidis kõnealuses arvamuses, et taotlejatelt ja/või avalikest allikatest on vaja saada lisateavet akrüülamiidi võimaliku moodustumise kohta, kui õlisalvei (Salvia hispanica) seemneid sisaldavat toitu kuumtöödeldakse temperatuuril 120 °C või üle selle. Toiduohutusamet palus vastavalt määruse (EL) 2015/2283 artikli 11 lõikele 4 asjaomaselt taotlejalt lisateavet selliste töötlemisel tekkivate võimalike saasteainete kohta, mis võivad tekkida toidu töötlemisel ja tootmisel (st tootja tasandil) ja/või siis, kui toitu, millele on lisatud õlisalvei (Salvia hispanica) seemneid, kuumtöödeldakse tarbija poolt. Lisateabe esitamiseks määratud tähtaeg lõpeb 2020. aasta märtsis. Esitatud taotlustes asjaomase teabe puudumisel lükkas toiduohutusamet kuni sellise teabe laekumiseni edasi õlisalvei (Salvia hispanica) seemnete kasutamise laiendamise hindamise sellistes toiduainetes, mille tootmine, töötlemine või valmistamine nõuab kuumtöötlemist temperatuuril 120 °C või üle selle (pagaritooted, teraviljad ja teraviljatooted, ürdid, vürtsid, supid ja puljongid, kastmed, salatid ja maitsestatud leivavõided ja valgutooted, kehakaalu alandamiseks ettenähtud päevase toidu asendajad vastavalt Euroopa Parlamendi ja nõukogu määrusele (EL) nr 609/2013, (12) toiduained, mille märgistusel on esitatud väljendid gluteeni puudumise või vähendatud sisalduse kohta vastavalt komisjoni rakendusmääruse (EL) nr 828/2014 (13) nõuetele, valmistoiduna tarbitavad maitsestatud toidud, suupisted ja magustoidud). Sellest järeldub, et komisjonil ei ole praeguses etapis toiduohutusameti arvamust, mis on vajalik vastavalt määruse (EL) 2015/2283 artikli 12 lõike 1 punktidele a ja c õlisalvei seemnete kasutusalade laiendamise heakskiitmiseks, kui õlisalvei (Salvia hispanica) seemneid töödeldakse temperatuuril 120 °C või üle selle. Seepärast tehakse täiendav otsus selliste kasutusalade kohta pärast toiduohutusameti asjakohase arvamuse avaldamist.

                     (26)

                     Toiduohutusameti arvamuses märgiti kättesaadava teaduskirjanduse hulgas ära ka kaks juhtumipõhist aruannet, milles seostati õlisalvei (Salvia hispanica) seemnete tarbimist allergiliste reaktsioonidega, ning nende tõendite põhjal järeldati, et õlisalvei (Salvia hispanica) seemnete tarbimisel võib esineda allergilisi reaktsioone. Arvestades, et praeguseks on teatatud ainult kahest allergiajuhtumist ja võttes arvesse õlisalvei (Salvia hispanica) seemnete laialdast tarbimist ning nende levikut liidu ja ülemaailmsel turul paljude aastate jooksul, on komisjon seisukohal, et kuni toiduohutusamet ei ole õlisalvei (Salvia hispanica) seemnete allergeense potentsiaali kohta saanud täiendavaid teaduslikke tõendid ega neid hinnanud, ei tuleks liidus lubatud uuendtoidu loetelus esitada märgistuse erinõudeid seoses võimalike allergiliste reaktsioonidega õlisalvei (Salvia hispanica) seemnete tarbimisel.

                     (27)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Määruse (EL) 2015/2283 artikli 6 sätete kohase liidus lubatud uuendtoitude loetelu kannet, mis on lisatud rakendusmäärusesse (EL) 2017/2470 ja milles käsitletakse uuendtoidu õlisalvei (Salvia hispanica) seemneid, muudetakse vastavalt käesoleva määruse lisale.

               2.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

            Artikkel 2
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. jaanuar 2020

                  Komisjoni nimel

                  president

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            (3)  Komisjoni 13. oktoobri 2009. aasta otsus 2009/827/EÜ, millega lubatakse vastavalt Euroopa Parlamendi ja nõukogu määrusele (EÜ) nr 258/97 viia toidu uuendkoostisosana turule õlisalvei (Salvia hispanica) seemned (ELT L 294, 11.11.2009, lk 14).

            (4)  Komisjoni 22. jaanuari 2013. aasta rakendusotsus 2013/50/EL, millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa õlisalvei (Salvia hispanica) seemnete kasutusala (ELT L 21, 24.1.2013, lk 34).

            (5)  18. septembri 2015. aasta kiri (https://ec.europa.eu/food/sites/food/files/safety/docs/novel-food_authorisation_2015_auth-letter_chia-seeds-2_en.pdf).

            (6)  Euroopa Parlamendi ja nõukogu 27. jaanuari 1997. aasta määrus (EÜ) nr 258/97 uuendtoidu ja toidu uuendkoostisosade kohta (EÜT L 43, 14.2.1997, lk 1).

            (7)  17. oktoobri 2017. aasta kiri (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds_en.pdf).

            (8)  2. novembri 2017. aasta kiri (https://ec.europa.eu/food/sites/food/files/safety/docs/novel-food_authorisation_2017_auth-letter_chia-seeds-ext-steri_en.pdf).

            (9)  Komisjoni 14. detsembri 2017. aasta rakendusotsus (EL) 2017/2354, millega lubatakse vastavalt Euroopa Parlamendi ja nõukogu määrusele (EÜ) nr 258/97 laiendada toidu uuendkoostisosa õlisalvei (Salvia hispanica) seemnete kasutusala (ELT L 336, 16.12.2017, lk 49).

            (10)  EFSA Journal 2009;7(4):996.

            (11)  EFSA Journal 2019;17(4):5657.

            (12)  Euroopa Parlamendi ja nõukogu 12. juuni 2013. aasta määrus (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009 (ELT L 181, 29.6.2013, lk 35).

            (13)  Komisjoni 30. juuli 2014. aasta rakendusmäärus (EL) nr 828/2014, milles käsitletakse tarbijatele esitatava teabe nõudeid gluteeni puudumise või vähendatud sisalduse kohta toidus (ELT L 228, 31.7.2014, lk 5).

            LISA
            Rakendusmääruse (EL) 2017/2470 lisa tabelis 1 („Lubatud uuendtoidud“) asendatakse õlisalvei (Salvia hispanica) seemneid käsitlev kanne järgmisega:

                        Lubatud uuendtoit

                        Uuendtoidu kasutamise tingimused

                        Täiendavad märgistuse erinõuded

                        Muud nõuded

                        „Õlisalvei (Salvia hispanica) seemned

                           Määratud toidugrupp

                           Piirnorm

                        Uuendtoidu nimetus seda sisaldava toiduaine märgistusel on „õlisalvei (Salvia hispanica) seemned“.“

                        Leiva- ja saiatooted

                        5 % (terved või jahvatatud õlisalveiseemned)

                        Küpsetised

                        10 % (terved õlisalveiseemned)

                        Hommikusöögihelbed

                        10 % (terved õlisalveiseemned)

                        Teravilja- ja/või ebateraviljaseemnetel ja/või kaunviljadel põhinevad steriliseeritud valmistoidud

                        5 % (terved õlisalveiseemned)

                        Puuviljade, pähklite ja seemnete segud

                        Müügipakendis õlisalveiseemned

                        Kondiitritooted (sh šokolaad ja šokolaadist tooted), v.a närimiskummid

                        Piimatooted (sh jogurt) ja nende analoogid

                        Toidujää

                        Puuvilja- ja marjatooted ning köögiviljatooted (sh puuvilja- ja marjavõided, teraviljadega või teraviljadeta kompotid, piimatoodetega kaetavad puuviljavalmistised või piimatoodetega segatavad puuviljavalmistised, puuvilja- või marjamagustoidud, kookospiimaga puuvilja- või marjasegud teineteisest eraldi kahe osaga pakendites)

                        Mittealkohoolsed joogid (sh puuvilja- ja marjamahlad ning marjade ja puu- ja köögiviljamahlasegud)

                        Pudingid, mis ei vaja tootmisel, töötlemisel või valmistamisel kuumtöötlemist temperatuuril 120 °C või üle selle